Revistă electronică, cu apariţie bianuală, editată de Secţiunea ”Biblioteci din invaţământ şi specializate” a Asociaţiei Bibliotecarilor din Republica Moldova. Este destinată bibliotecarilor, specialiştilor în informare şi documentare, managerilor din domeniul biblioteconomic, profesorilor, studenţilor de la specialitatea Biblioteconomie şi Asistenţă informaţională, Arhivistică, tuturor tipurilor de biblioteci.
Instrumente de Inteligenţă Artificială pentru eficientizarea procesului de cercetare academică
Lucrarea analizează rolul Inteligenței Artificiale în transformarea cercetării academice, evidențiind modul în care platformele digitale contribuie la optimizarea proceselor de identificare, accesare, analiză și diseminare a informației științifice. Sunt examinate funcționalitățile și beneficiile unor instrumente relevante, precum Google Scholar, ORCID, Zenodo, BASE, Lens.org, ResearchGate și Academia.edu, subliniindu-se contribuția acestora în diverse etape ale activității științifice. Se evidențiază utilizarea IA în căutare semantică, recomandări și evaluarea performanței, precum și rolul bibliotecilor în orientarea cercetătorilor într-un mediu informațional complex.
Copyright (c) 2026 Bibliouniversitas@ABRM.md https://creativecommons.org/licenses/by-nc-nd/4.0
Starea de bine a bibliotecarilor ca indicator al calităţii serviciilor de bibliotecă: studiu de caz
Starea de bine a bibliotecarilor reprezintă un factor esențial în asigurarea calității serviciilor de bibliotecă, influențând direct eficiența profesională, relația cu utilizatorii și climatul organizațional. Studiul de caz pe baza unui chestionar online a fost aplicat personalului din Biblioteca Ştiinţifică a USARB, în perioada 13 martie – 23 martie 2026. Sunt analizate nivelul de satisfacție profesională, motivația, condițiile de muncă, relațiile interpersonale, factorii de stres şi climatul organizaţional, evidențiind legătura dintre bunăstarea angajaților și performanța serviciilor oferite. Rezultatele indică faptul că o bunăstare ridicată a bibliotecarilor contribuie la un nivel mai ridicat de implicare, comunicare eficientă și orientare către utilizator, influenţând pozitiv calitatea serviciilor oferite. Se subliniază importanţa dezvoltării unui mediu de lucru favorabil pentru sporirea performanţei instituţionale.
Un deceniu de formare și dezvoltare profesională în Biblioteca Ştiinţifică a USARB
Materialul prezintă evoluția Școlii de Vară a Bibliotecarilor organizată de Biblioteca Științifică a USARB în perioada 2016–2025, evidențiind rolul acesteia în dezvoltarea continuă a competențelor profesionale ale bibliotecarilor. Sunt reflectate principalele teme de instruire, adaptarea programului la transformările tehnologice și consolidarea colaborării naționale și internaționale în domeniul biblioteconomic.
Sala „Regele Ferdinand I” - spațiu revitalizat în slujba comunităţii și culturii
Articolul analizează procesul de modernizare a Sălii de Conferințe a Bibliotecii Științifice a USARB, transformată în Sala „Regele Ferdinand I”, evidențiind impactul acestei transformări asupra comunității academice. Este subliniat rolul noului spațiu în susținerea activităților științifice, educaționale și culturale, precum și dotările moderne care facilitează organizarea eficientă a diverselor evenimente. În vederea evaluării percepției beneficiarilor, a fost elaborat și aplicat un chestionar de opinie adresat studenților, cadrelor didactice și altor utilizatori ai sălii. Instrumentul de cercetare a fost administrat unui eșantion de 113 respondenți, oferind date relevante privind gradul de satisfacție, nivelul de modernizare perceput și utilitatea practică a noii infrastructuri.
Canva hands-on: tehnici aplicate pentru realizarea materialelor vizuale digitale
Materialul prezintă tehnici și instrumente din Canva pentru realizarea materialelor vizuale digitale, cu accent pe utilizarea cadrelor, grilelor, machetelor (mockups), elementelor 3D și aplicațiilor integrate. Sunt explicate funcționalitățile acestora, modul de utilizare și exemple practice de aplicare în crearea prezentărilor, materialelor educaționale, promoționale și pentru rețelele sociale.
Inovație și interactivitate: Padlet în serviciul comunității academice a Bibliotecii Științifice a USARB
Lucrarea prezintă platforma Padlet ca instrument digital interactiv pentru organizarea, partajarea și valorificarea resurselor informaționale în activitatea bibliotecilor. Sunt descrise etapele de creare și configurare a unui panou, opțiunile de structurare a conținutului și modalitățile de integrare a diverselor tipuri de resurse digitale, evidențiind utilitatea platformei în promovarea colecțiilor, instruirea utilizatorilor și colaborarea online.
Inteligența artificială (IA) - instrument inovator în procesul de prelucrare ştiinţifică a resurselor informaţionale în biblioteci.
Prezentarea evidențiază rolul tot mai important al tehnologiilor bazate pe inteligență artificială în activitatea de prelucrare științifică a documentelor din biblioteci. Sunt reliefate principalele etape ale prelucrării informaționale: descrierea bibliografică, catalogarea, clasificarea, indexarea și elaborarea metadatelor, precum și modalitățile prin care instrumentele IA pot sprijini analiza semantică a conținutului, propunerea indicilor CZU, a vedetelor de subiect și a termenilor de indexare. Totodată, este subliniată importanța colaborării dintre bibliotecarii catalogatori și tehnologiile inteligente, aceasta reprezentând o direcție esențială în dezvoltarea bibliotecilor moderne.
Lectura profesională – imbold al creşterii nivelului performanţelor profesionale
Acest studiu evidenţiază rolul esenţial al lecturii profesionale în dezvoltarea continuă a personalului de specialitate din biblioteci. Sunt analizate beneficiile lecturii profesionale asupra formării competenţelor profesionale, îmbunătăţirii comunicării, eficientizării activităţii şi adaptării la noile cerinţe ale societăţii cunoaşterii. Este prezentată experienţa Bibliotecii Ştiinţifice a Universităţii de Stat „Alecu Russo” din Bălţi privind promovarea lecturii profesionale prin intermediul Blogului profesional Bibliotecarii USARB: Profesional.
Repozitoriul Instituţional ORA USARB și Biblioteca Digitală: acces și integritate în spațiul informațional digital
Lucrarea prezintă rolul Repozitoriului Instituțional ORA USARB și al Bibliotecii Digitale a Bibliotecii Științifice a USARB în facilitarea accesului deschis la resursele informaționale și în promovarea producției științifice instituționale. Sunt evidențiate obiectivele, structura, funcționalitățile și impactul acestor platforme digitale asupra proceselor de informare, cercetare și educație, precum și măsurile de asigurare a securității și conservării resurselor digitale.
Rolul bibliotecarului de referinţe în prestarea serviciilor de bibliotecă online: viziuni și oportunităţi
Studiul vizează analiza dezvoltării serviciilor pentru utilizatorii BS a USARB aflaţi la distanţă, perioada 2016-2025. Este demonstrat rolul bibliotecarului de referinţe, oportunităţile de dezvoltare a serviciilor de referinţe, relaţionarea personală cu utilizatorii pe cale virtuală în vederea prestării serviciilor de bibliotecă online. Studiul are la bază date statistice privind funcționarea acestor servicii: numărul de vizualizări, aprecieri și accesări, numărul de documente descărcate și expediate, care servesc şi drept criterii de evaluare a serviciilor online, precum și ca indicatori de performanţă.
Dincolo de Google: resursele digitale validate ale Bibliotecii Științifice a USARB
Studiul prezent scoate în prim plan mutațiile paradigmatice în procesul de documentare academică, trecându-se de la utilizarea instinctivă a motoarelor de căutare universale la stăpânirea metodologiilor de regăsire a informației în baze de date specializate. Se pune accent pe ecosistemul resurselor electronice și al serviciilor online oferite de Biblioteca Științifică a Universității de Stat „Alecu Russo” din Bălți. Se relevă rolul platformelor internaționale: precum EBSCO, Research4Life și portofoliul vast facilitat de consorțiul EIFL. Integrarea unui model comparativ între motoarele comerciale și bazele de date academice servește drept fundament în identificarea informației de calitate, asigurându-se integritatea și excelența cercetării științifice în Universitatea bălțeană. Sunt evidențiate dimensiunile calității informației, necesitatea promovării continue a educației informaționale și formării bibliotecarilor.
Repozitoriul ORA USARB – vector al vizibilității științifice și al creșterii prestigiului instituțional
Articolul prezintă rolul și importanța Repozitoriilor Instituționale (RI) în diseminarea producției științifice a universităților, cu accent pe experiența ORA USARB. Publicarea lucrărilor în RI facilitează accesul liber și vizibilitatea globală a cercetării, sporind impactul academic al autorilor și al instituției. Indexarea în baze internaționale, precum BASE (Bielefeld Academic Search Engine), contribuie la creșterea recunoașterii internaționale, interoperabilității și vizibilității multidisciplinare. Repozitoriul ORA USARB centralizează producția științifică, sprijină principiile Accesului Deschis și devine un instrument strategic de valorizare și promovare a rezultatelor cercetării.
Unitate prin carte: sprijin românesc pentru Biblioteca Ştiinţifică a USARB
Comunicarea este axată pe activitatea de dezvoltare a colecțiilor de resurse informaționale prin donaţii, care reprezintă drept sursă necesară procesului educaţional şi de cercetare pentru comunitatea universitară. În acest sens, gestul nobil al partenerilor din România de a sprijini procesul de studii din cadrul Bibliotecii Ştiinţifice a USARB, subliniază că adevărata unitate a unui popor se construieşte şi prin patrimoniul spiritual comun ce include resurse informaţionale, tradiții, obiceiuri, limbă, istorie, credinţă etc. Donaţiile au provenit de la universităţi, instituţii, asociaţii, autori, persoane fizice, particulare din România.
Valoarea expoziţiilor informative în cadrul Bibliotecii Ştiinţifice a USARB pentru utilizatori
Transformările tehnologice din mediul academic au determinat diversificarea metodelor de promovare a resurselor informaționale în bibliotecile universitare. Expozițiile informative online reprezintă o formă modernă de valorificare a colecțiilor și de facilitare a accesului la informație pentru utilizatori. Studiul analizează rolul expozițiilor online în promovarea resurselor academice și evidențiază avantajele acestora în raport cu expozițiile tradiționale. Sunt prezentate caracteristicile, instrumentele de realizare și impactul acestor expoziții asupra vizibilității colecțiilor și asupra interacțiunii cu utilizatorii.
Biblioteca: un cadru esențial pentru dezvoltarea gândirii critice în rândul tinerilor
În era digitală, biblioteca depăşeşte funcţia tradiţională, devenind un factor esenţial în dezvoltarea gândirii critice a tinerilor. Studiul evidenţiază rolul bibliotecii şi a bibliotecarului în formarea competenţelor de alfabetizare informaţională, necesare pentru evaluarea surselor şi combaterea dezinformării. Deci, prin resurse şi programe educaţionale, biblioteca contribuie la formarea gândirii critice a tinerilor, capabili să gândească critic şi să ia decizii informate în societatea contemporană.
Dimensiuni şi rezultate ale activităţii ştiinţifico-didactice la Facultătea de Drept şi Ştiinţe Sociale a USARB
Prezenta lucrare valorifică rezultatele activității științifico-didactice ale cadrelor didactice din cadrul Universității de Stat „Alecu Russo” din Bălți, Facultatea de Drept și Științe Sociale, reflectate în diversitatea publicațiilor elaborate și editate de-a lungul parcursului lor profesional. Studiul are în vedere analiza sistematică a producției științifice, evidențiind contribuția acestora la consolidarea cunoașterii în domeniile dreptului și științelor sociale. Este pus în evidență impactul academic și educațional al activității editoriale a cadrelor didactice, subliniind rolul esențial al acestora în promovarea excelenței universitare, în susținerea cercetării aplicative și în consolidarea prestigiului instituțional al USARB la nivel național și internațional.
Biblioteca Științifică USARB: contribuții și impact în promovarea educației deschise
Prezentul articol analizează rolul Bibliotecii Științifice a Universității de Stat „Alecu Russo” din Bălți în promovarea și susținerea Săptămânii Internaționale a Educației Deschise în perioada 2016–2026, inițiată de OpenCourseWare Consortium. Demersul evidențiază contribuția instituției la valorificarea resurselor educaționale deschise (RED) în format digital, facilitând accesul la învățare flexibilă – oricând și de oriunde. De asemenea sunt reliefate eforturile de dezvoltare a competențelor informaționale și digitale, de extindere a accesului la cunoaștere și de consolidare a unei culturi a informaţiei,academice bazate pe colaborare, etică și utilizarea responsabilă a informației. În ansamblu, articolul conturează integrarea coerentă a principiilor educației deschise în practicile academice contemporane, subliniind rolul strategic al bibliotecii în transformarea mediului educațional.
Cartea veche românească de la Parohia Trifeşti, judeţul Neamţ, în Biblioteca eparhiala de la Roman
Articolul prezintă fondul de carte veche românească provenit de la Parohia Trifești (Neamț), păstrat în Biblioteca Eparhială de la Roman, evidențiind valoarea istorică, culturală și documentară a celor zece cărți de cult transferate spre conservare. Autorul analizează însemnările manuscrise descoperite pe filele acestora, care oferă informații prețioase despre viața religioasă, evenimentele istorice și comunitatea locală din secolele XVIII–XX, constituind importante surse pentru cercetarea patrimoniului cultural și a istoriei locale.
Inteligența artificială și transformarea comportamentului informațional al utilizatorilor bibliotecii
Cercetarea analizează utilizarea și percepțiile asupra inteligenței artificiale în rândul utilizatorilor bibliotecii, pe baza unui chestionar aplicat online în perioada 27 februarie- 18 aprilie 2026, la care au participat 121 de respondenți. Rezultatele evidențiază un nivel ridicat de adopție a acestor tehnologii în activitatea academică, utilizarea fiind orientată în principal spre sprijinirea procesului de învățare și elaborarea lucrărilor. Percepția asupra inteligenței artificiale este predominant pozitivă, aceasta fiind asociată cu facilitarea accesului la informație și creșterea eficienței activităților, deși sunt semnalate și rezerve legate de acuratețea informațiilor și aspectele etice. În ceea ce privește biblioteca, respondenții susțin integrarea IA în servicii, în special pentru căutare inteligentă și personalizare, însă nivelul de recunoaștere a acestor aplicații rămâne redus. Diferențele dintre utilizatori și non-utilizatori evidențiază rolul experienței și al competențelor digitale în procesul de adoptare, iar rezultatele confirmă caracterul emergent al integrării inteligenței artificiale în mediul academic și bibliotecar, precum și necesitatea unor intervenții instituționale orientate spre formare și implementare graduală.
Lectura - vector de promovare a colecției Bibliotecii Științifice a USARB
Articolul evidențiază rolul Bibliotecii Științifice a USARB în stimularea lecturii și promovarea colecțiilor, cu accent pe rubrica online „Lectura de weekend”.
Copyright (c) 2025 Bibliouniversitas@ABRM.md https://creativecommons.org/licenses/by-nc-nd/4.0
De la servicii tradiţionale la soluţii digitale (din experienţa BŞ a USARB)
Prezentarea surprinde trecerea Bibliotecii Științifice a USARB de la servicii tradiționale la soluții digitale care facilitează accesul modern la informație, cercetare și vizibilitate academică prin platforme, repozitorii și instrumente online.
Caracteristici distinctive ale cărţilor de artă
Prezentarea evidențiază caracteristicile distinctive ale cărților de artă, subliniind valoarea lor documentară, estetică și culturală. Sunt analizate principalele categorii de cărți de artă, particularitățile procesului de realizare, criteriile de calitate, precum și recomandările privind conservarea și expunerea acestora în colecții și biblioteci.
Inteligența virtuală și augmentată: sinergia dintre om și mașină în soluții practice
Prezentarea explorează sinergia dintre inteligența artificială, realitatea virtuală și realitatea augmentată, evidențiind modul în care aceste tehnologii transformă interacțiunea dintre om și mașină. Sunt definite conceptele IA, VR și AR, prezentate evoluțiile istorice și aplicațiile lor practice, cu accent pe utilizarea realității augmentate în biblioteci. Documentul arată cum AR poate moderniza serviciile informaționale prin tururi interactive, cărți augmentate, expoziții virtuale și resurse educaționale imersive. Beneficiile includ acces sporit la informație, învățare interactivă, creșterea motivației utilizatorilor și extinderea spațiilor bibliotecii dincolo de limitele fizice.
Bibliotecarii universitari - catalizatori ai integrării instrumentelor de IA în cercetare academică
Prezentarea aduce în prim-plan rolul bibliotecarilor universitari ca verigi între tradiția cercetării și noile instrumente de inteligență artificială, evidențiind modul în care aceștia ghidează și informează cercetătorii în explorarea platformelor digitale moderne. ORCID, BASE, Google Scholar, Zenodo, ResearchGate, Academia.edu și Lens.org devin repere într-un peisaj științific în continuă schimbare, contribuind la vizibilitatea, conectarea și impactul rezultatelor academice.
Valenţele istorice de vizibilitate a cercetării ştiinţifice a USARB
Raportul anual de evaluare a cercetării ştiinţifice, elaborat de Biblioteca Ştiinţifică a USARB, se bazează pe indicatorii stabiliţi de clasamentele internaţionale Publish or Perish, Google Scholar, Webometrics şi AD Scientific Index. Procesul metodologic de colectare şi prelucrare a datelor s-a desfăşurat în perioada 22–30 septembrie 2025, cu integrarea rezultatelor cercetate anterior. Scopul raportului este de a monitoriza performanţa instituţională, de a consolida vizibilitatea cercetării ştiinţifice şi de a sprijini eforturile de integrare în spaţiul academic internaţional. Totodată, documentul include o analiză istorică a datelor, dedicată marcării a 80 de ani de la fondarea Universităţii de Stat „Alecu Russo” din Bălţi şi a Bibliotecii Ştiinţifice.
Rolul marketingului de evenimente în consolidarea imaginii Bibliotecii Ştiinţifice: reflecții la 80 de ani de activitate
Marketingul de evenimente constituie o dimensiune strategică a politicii promoționale a Bibliotecii Științifice a Universității de Stat Alecu Russo Bălți (USARB). Prin integrarea inițiativelor culturale, academice și comunitare, acesta contribuie semnificativ la creșterea vizibilității instituției, la consolidarea imaginii sale publice și la atragerea unei comunități de utilizatori mai largi și mai implicate.
Un itinerar aniversar: opt decenii de formare profesională în Biblioteca Ştiinţifică a USARB
Articolul valorifică tradiția și evoluția formării profesionale continue a bibliotecarilor universitari bălţeni, analizând procesul de adaptare a acestora la transformările accelerate ale timpului. Analiza perioadei 1990–2025 demonstrează continuitatea eforturilor de adaptare și modernizare, confirmând rolul formării profesionale ca pilon al excelenței bibliotecare. Biblioteca Științifică a USARB se distinge printr-o politică instituțională coerentă de formare a personalului, orientată spre performanță și inovație, contribuind la dezvoltarea profesională durabilă a bibliotecarilor.
Rolul Mediatecii în bibliotecile științifice universitare. Adaptarea la schimbările digitale. Cazul BŞ a USARB
Transformările digitale rapide din ultimele decenii au remodelat profund funcțiile și serviciile bibliotecilor ştiinţifice universitare. Mediateca, ca spațiu multifuncțional dedicat resurselor audiovizuale, digitale și multimedia, a devenit moderatorul esențial în sprijinul învățării, cercetării și inovării. Acest articol explorează rolul în evoluție al mediatecii universitare în era digitală, în special Mediateca BŞ a USARB, subliniind tranziția de la colecțiile fizice la resursele virtuale, reconfigurarea spațiilor și serviciilor, dezvoltarea competențelor digitale ale utilizatorilor și impactul noilor tehnologii asupra mediilor academice. De asemenea în lucrare sunt puse în discuţie provocările legate de infrastructură, formarea personalului și sustenabilitate care oferă perspective asupra dezvoltării viitoare a sălilor de mediatecă universitare în contextul educației digitale.
Activitatea bibliografică în BŞ a USARB timp de opt decenii: de la tradiţional la digital
În articol este reflectată activitatea, în evoluţie istorică, a Centrului de informare şi cercetare bibliografică, сu accent pe cercetarea bibliografică, care înregistrează, la moment, o impunătoare şi variată colecţie de lucrări bibliografice: tematice, etnografice, de recomandare a literaturii, de inventariere a publicaţiilor profesorilor şi colaboratorilor Universităţii de Stat „Alecu Russo” din Bălţi, de valorificare a colecţiei de carte rară, biobibliografii.
Utilizatorul Bibliotecii Ştiinţifice a USARB în timp: adaptarea la servicii şi resurse diverse
Biblioteca Ştiinţifică a USARB a parcurs o transformare profundă în ultimele decenii, înregistrând o adaptare continuă la cerinţele unei comunităţi academice dinamice. Utilizatorul bibliotecii de astăzi nu mai este doar un cititor tradiţional, ci un consumator activ de informaţie digitală, un colaborator în cercetare şi un beneficiar al serviciilor inovatoare. Această comunicare urmăreşte evoluţia profilului utilizatorului, adaptarea acestuia la noile resurse informaţionale şi modul în care biblioteca a reuşit să răspundă acestor schimbări.